tartuNLP/wikipedia-smugri-20251201 huggingface dataset:
Hasan Habib

Hasan Habib (s. 19. huhtikuuta 1962 Karachi, Pakistan) on pakistanilaissyntyinen yhdysvaltalainen pokeriammattilainen. Hän asuu Downeyssa, Kaliforniassa.
Nuoruusvuosinaan Pakistanissa Habib oli alle 14-vuotiaiden tennismestari. Hän muutti 18-vuotiaana opiskelemaan liiketaloutta Redlandsin yliopistoon. Habib aloitti pokerin käteispelaamisen vuonna 1985 ja turnaukset vuonna 1988.
Vuonna 2000 Habib teki läpimurtonsa pokerimaailmassa. Hän oli neljäs World Series of Pokerin pääturnauksessa ja toinen $ 2,500 Limit Omaha Hi/Lo -kisassa.
Huhtikuussa 2004 Habib sijoittui toiseksi World Poker Tourin Five-Star World Poker Classic -turnauksessa Bellagiossa ja voitti 1 372 223 dollaria. Muutamaa viikkoa myöhemmin hän voitti WSOP-rannekkeen ja 93 060 dollaria $1,500 Seven Card Stud Hi-Lo Split -turnauksessa Las Vegasissa. Vuoden lopulla hän oli seitsemäs WPT:n Five-Diamond World Poker Classicissa ja ansaitsi 108 906 dollaria.
Vuonna 2005 Habib oli jälleen Five-Star World Poker Classicin finaalipöydässä. Kolmostila toi hänelle 896 375 dollaria. Syyskuussa 2005 hän voitti PokerStarsin vuosittaisen internetturnaussarjan World Championship of Online Pokerin avauskisan, 306 000 dollaria ja kultaisen rannekkeen.
Elokuussa 2007 Habibin pokeriuran turnausansiot ylittivät 4,1 miljoonaa dollaria.
Coming Up

Coming Up on brittiläisen Suede-nimisen yhtyeen kolmas levy. Se julkaistiin 2. syyskuuta 1996. Levyn tuotti Ed Buller ja sen julkaisi Nude Records -levy-yhtiö.
Kappaleluettelo.
Kaikki laulut Anderson/Oakes paitsi 3 &amp; 4 Anderson ja 7 &amp; 9 Anderson/Codling
Alice Hathaway Lee Roosevelt

Alice Hathaway Lee Roosevelt (29. heinäkuuta 1861 – 14. helmikuuta 1884) oli Yhdysvaltain presidentti Theodore Rooseveltin ensimmäinen vaimo.
Alice oli varakkaan Bostonilaisen pankkiirin George Cabot Leen ja Caroline Watts Haskel Leen tytär. Luonteensa perusteella Alice sai lempinimekseen "Sunshine". Alice oli 17-vuotias tavatessaan tulevan miehensä ensi kertaa serkkunsa luona. Theodore rakastui Aliceen ensisilmäyksellä. 
Rooseveltit menivät naimisiin 27. lokakuuta 1880. Parilla oli yksi yhteinen tytär, Alice Roosevelt Longworth. Vain kaksi päivää tämän syntymän jälkeen 22-vuotias Roosevelt menehtyi munuaistautiin. Theodore Rooseveltin äiti Martha oli menehtynyt vain 11 tuntia aikaisemmin lavantautiin. Theodore Roosevelt oli tuolloin 25-vuotias. Alice haudattiin Green-Woodin hautausmaahan. Tytär Alice kastettiin päivä hautajaisten jälkeen. 
Alice Roosevelt kuoli ennen miehensä nousua Yhdysvaltain presidentiksi eikä siten koskaan ollut Valkoisen talon emäntä.
Vaimonsa kuoleman jälkeen Theodore matkusteli yksin ja jätti tyttärensä vanhemman siskonsa Anna Rooseveltin hoiviin. Pari vuotta myöhemmin tuleva presidentti meni uusiin naimisiin Edith Rooseveltin kanssa, ja pariskunta kasvatti tytön muiden lastensa kanssa.
Kulttuuriteollisuus

Kulttuuriteollisuus on monimerkityksinen käsite, jolla kuvataan taiteen ja kulttuurin tuotantoa markkinataloudellisesta näkökulmasta. Ensimmäisenä termin otti käyttöön Theodor Adorno kriittisenä käsitteenä 1940-luvulla: hän viittasi sillä viihteellisen kulttuurin massatuotantoon. Nykyinen merkitys sai alkunsa 1980-luvulla. Kulttuuriteollisuus on tullut suomen kieleen käännöslainana englannista ("cultural industry"). "Industry" tarkoittaa tässä yhteydessä ennemminkin toimialaa kuin teollisuutta, mutta toisaalta käsite yhdistää taiteellisen luovuuden ja taloudellisen tuotannon.
Opetusministeriön kulttuuriteollisuustyöryhmän mukaan käsite voidaan määritellä usealla tasolla:
Messier 37

Messier 37 (M37, NGC 2099) on Ajomiehen tähdistössä sijaitseva avoin tähtijoukko, jonka Giovanni Batista Hodierna löysi ennen vuotta 1654.
M37 on ajomiehen tähdistön kirkkaimpia syvän taivaan kohteita, sisältäen jopa 150 yli 12,5 magnitudin tähteä. Kaikkiaan joukko käsittää noin 500 tähteä. Pimeältä taivaalta kohde näkyy myös helposti paljain silmin utuisena pallona. Huonommissa olosuhteissa riittää jo kaukoputken etsin tai pienet kiikarit.
Lepo Sumera

Lepo Sumera (8. toukokuuta 1950 Tallinna – 2. kesäkuuta 2000 Tallinna) oli virolainen klassisen musiikin säveltäjä. Häntä on pidetty maansa tärkeimpänä sinfonikkona Eduard Tubinin jälkeen.
Sumera sai sävellysopetusta aluksi Veljo Tormikselta ja Heino Elleriltä. Ellerin kuoltua vuonna 1970 Sumeraa opetti Heino Jürisalu. Sumera työskenteli äänitarkkailijana Viron radiossa 1971–1980 ja täydensi sävellysopintojaan Moskovassa 1979–1982. 
Sumera toimi Viron kulttuuriministerinä vuosina 1989–1992. Hän opetti Viron musiikkiakatemiassa vuodesta 1978, professorina vuodesta 1993, ja piti useita mestarikursseja eri maissa ja oppilaitoksissa.
Sumera sävelsi muun muassa kuusi sinfoniaa, sellokonserton, pianokonserton, useita orkesteriteoksia (muun muassa Heino Ellerin muistoksi orkesteriteoksen "In memoriam"), elokuvamusiikkia, elektronisia ja multimediateoksia ja kamarimusiikkia.
Sumeran tuotantoa on Viron lisäksi esitetty melkein kaikissa Euroopan maissa, Yhdysvalloissa, Kanadassa, Australiassa ja Kuubassa. Levytyksiä, muun muassa kaikki sinfoniat, ovat julkaisseet BIS, Antes ja Melodija.
Lepo Sumeran puoliso oli pianisti Kersti Einasto vuodesta 1972. Heille syntyi kolme lasta.
Säveltäjä menehtyi sydänvikaan vuonna 2000, Tšaikovskin lailla pian 6. sinfoniansa kantaesityksen jälkeen.
Messier 38

Messier 38 (M38, NGC 1912) on Ajomiehen tähdistössä sijaitseva avoin tähtijoukko. Se sijaitsee noin 4 200 valovuoden etäisyydellä Maasta. Sen lähellä, noin 30 kaariminuutin päässä, on NGC 1907 joka on myös avoin tähtijoukko.
Giovanni Batista Hodierna löysi Messier 38:n ennen vuotta 1654, ja samalla hän löysi myös Messier 36:n ja Messier 37:n. Guillaume Le Gentil löysi sen sekä Messier 36:n vuonna 1749. Charles Messier lisäsi sen luetteloonsa 25. syyskuuta 1764.
Sauhu-Santtu

Sauhu-Santtu on vuonna 1997 esitetty lastenohjelma Pikku Kakkosessa esitetyn ohjelman kotitonttu. Hän asui Kotolaisten omakotitalon puuhellassa. Sauhu-Santtua on tehty viisitoista jaksoa.
Daniel Johns

Daniel Paul Johns (s. 22. huhtikuuta 1979) on australialainen muusikko, joka tunnetaan Silverchair-yhtyeen laulaja-kitaristina. 
Johns kasvoi Uuden Etelä-Walesin Newcastlessa ja perusti Silverchairin yhdessä Ben Gilliesin ja Chris Jouannoun kanssa. Yhtyeen ensimmäinen albumi oli "Frogstomp" vuonna 1995.
Johns on ilmoittanut kärsineensä anoreksiasta. Lisäksi hänellä on aiemmin ollut masennuksen oireita ja vainoharhoja. 
Tällä hetkellä Johns toimii yhä Silverchairissa, joka on "Frogstompin" jälkeen julkaissut kolme uutta studioalbumia: "Freak Show" (1997), "Neon Ballroom" (1999) ja "Diorama" (2002). "Young Modern" julkaistiin vuonna 2007. Muusikko oli naimisissa Natalie Imbruglian kanssa.
Johnsilla on ollut myös muita projekteja kuten "The dissociatives", sekä akustista pop materiaalia työstävä vielä työnimellä kulkeva "Hathaway/Palmer".
Isokasuaari

Isokasuaari ("Casuarius unappendiculatus") on suuri yli 150 cm korkea lentokyvytön lintu, jolla on kova ja jäykkä, musta höyhenpeite, sininen iho kasvoissa ja kypärä pään päällä. Sillä on kirkkaanpunaisen tai kirkkaankeltaisen värinen niska. Jalat ovat suuret ja voimakkaat ja niissä on sisävarpaassa tikarinmuotoinen kynsi. Molemmat sukupuolet ovat samannäköisiä. Naaraat ovat suurempia kuin koiraat.
Kuten muutkin kasuaarit, isokasuaari on arka ja yksin elävä lintu. Se elää rannikkosoilla ja sademetsissä Uuden-Guinean pohjoisosissa. Se syö pääasiassa hedelmiä mutta myös pieniä eläimiä.
Lisääntymisaikana moniavioinen naaras jättää 3–5 munaa hyvin naamioituun pesään valmiiksi koirasta varten. Sen jälkeen naaras jättää pesän ja munat ja lähtee etsimään toista koirasta. Koiras kasvattaa poikaset yksin noin 9 kuukaudessa.
Peirithoos

Peirithoos oli kreikkalaisessa mytologiassa lapiittien kuningas ja Hippodameian aviomies. Hän oli joko Dian ja Iksionin tai Dian ja Zeuksen poika. Theseuksen paras ystävä Nestor lukee sankarukset oman nuoruutensa aiemman sukupolven sankereiden joukkoon: "vahvimmat miehet, mitä maa on kantanut päällänsä, vahvimmat miehet vahvimpia vihollisia, villejä vuoristoheimoja, jotka he perin pohjin tuhosivat, vastaan". Merkkiäkään sellaisesta suullisesta perimätiedosta, jonka Homeroksen kuulijat olisivat tunnistaneet Nestorin viitteistä, ei ole säilynyt eepoksissa.
Niissä jaksoissa, jotka ovat säilyneet, Peirithoos on kuullut huhuja Theseuksen rohkeudesta ja voimasta taisteluissa, mutta tahtoi saada asiasta todisteita. Hän ajoi Theseuksen karjalauman pois Marathonista, ja Theseus lähti ajamaan häntä takaa. Peirithoos tarttui aseisiin, ja kun he sitten kohtasivat toisensa, molemmat vaikuttavat toisistaan niin, että he vannoivat keskenään ystävyyden valan.
He auttoivat metsästämään Kalydonin metsäkarjua. Myöhemmin Peirithoos oli aikeissa naida Hippodameian. Kentaurit olivat juhlissa vieraina, mutta juhlien edetessä he juopuivat ja yrittivät siepata juhlien naispuolisia vieraita – Hippodameia mukaan luettuna. Lapiitit voittivat tästä seuranneen taistelun, josta tuli suosittu aihe kreikkalaiseen taiteeseen.
Theseus ja Peirithoos antoivat lupauksen avioitua Zeuksen tyttärien kanssa. Theseus valitsi Helenan, ja niin he sieppasivat tämän pitääkseen hänet kunnes hän olisi tarpeeksi vanha avioon. Peirithoos puolestaan valitsi Persefonen, Haadeen puolison. He jättivät Helenan Theseuksen äidin, Aithran, luo ja matkustivat manalaan Haadeen valtakuntaan siepatakseen Persefonen. Haades teeskenteli olevansa vieraanvarainen ja järjesti pidot, mutta heti kun miehet istuivat alas, käärmeet kietoituivat heidän jalkojensa ympärille pitäen heidän paikoillaan.
Herakles vapautti Theseuksen, mutta hänen yrittäessään vapauttaa Peirithoosta maa alkoi järkkyä hänen allaan. Theseus palatessa Ateenaan Dioskuurit olivat vieneet Helenan Aithran takaisin Spartaan. Peirithoos jäi Haadeeseen ikuisiksi ajoiksi.
Ironcross

Ironcross oli ensimmäisiä suomalaisia heavy metal -yhtyeitä. Se perustettiin Turussa vuonna 1976. Yhtyeen perustajajäsenet olivat Esa ”Gona” Leinonen, Kimmo Vanne, Pekka ”Buddy” Nummela ja Tero Ovaska. Yhtye aloitti coverkappaleilla, mutta siirtyi pian esittämään omaa materiaalia, jonka pääosin sävelsi ja sanoitti Esa Leinonen. Ironcrossin tunnetuin levy lienee EMI-levy-yhtiölle tehty kolmoslevy "Too Hot to Rock" (1987). Samana keväänä Ironcross vietti kuusi viikkoa Yhdysvalloissa tehden samalla muutaman klubikeikan New Yorkissa ja Los Angelesissa. Yhtyeen viimeiseksi julkaisuksi jäi lähinnä promokäyttöön tehty single "Immoral Love" (1989). Suunnitelmat ja materiaali olivat valmiina nelosalbumiakin varten, mutta hanke kaatui siihen, että Leinonen kääntyi yllättäen Jehovan todistajaksi.
Ironcrossin jälkeen vain rumpalit Esko Mänty-Sorvari ja Jari ”Jimbo” Mäkeläinen ovat aktiivisesti toimineet soittokuvioissa. Ensin mainitun myöhempiä bändejä ovat Skädäm, Sharonees ja Cold Sweat. Mäkeläinen taas on soittanut Wardancessa, Battagiassa ja House of Mirrorsissa. Lisäksi hän soitti sessiopohjalta brittiläisen WildKard-yhtyeen levyllä "Megalomania" (2007). Kesällä 2012 Mäkeläinen auttoi Lordia festarikeikoilla, kun yhtye jäi kuolemantapauksen takia yht'äkkiä ilman rumpalia.
Cold Sweat nauhoitti kaksi "Steel Warrior" -levyn sessioista ylijäänyttä raitaa, "Searching for love" ja "Running for the diamonds", toiselle albumilleen "Broadcast Interference" (2013). Vokalistina Cold Sweatissa toimii Mänty-Sorvarin veli Jukka ”Frogley” Mänty-Sorvari (Yö, Skädäm).
Ironcrossin hajottua ja Leinosen ryhdyttyä vakaumukselliseksi Jehovan todistajaksi hän on sittemmin jatkanut myös musiikin tekemistä rumpalina ja laulajana uskonveljiensä kanssa bluesrock/latino-yhtyeessä nimeltä Coyotes.
Pääasialliset jäsenet.
Lisäksi yhtyeessä ovat soittaneet:
John Cernuto

John Cernuto (10. tammikuuta 1944 Jersey City, New Jersey – 10. helmikuuta 2025) oli yhdysvaltalainen pokeriammattilainen. Häntä kutsuttiin lempinimellä "Miami John". Cernuton suosikkipelimuoto oli omaha hi-lo. Cernuto voitti urallaan kolme WSOP-ranneketta.
Ennen pokeriuraa.
Cernuto valmistui Floridan valtionyliopistosta pääaineenaan rahoitus. Valmistumisensa jälkeen hän työskenteli lennonjohtajana. Kun Ronald Reagan erotti lennonjohtajat vuoden 1981 lakon aikana, Cernuto aloitti pokeriammattilaisuuden.
Pokeriura.
World Series of Poker.
Cernuto oli World Series of Pokerin (WSOP) finaalipöydässä ensimmäistä kertaa vuonna 1989 5 000 dollarin seven-card stud -turnauksessa. Loppupelipöydässä pelasivat myös muun muassa David Sklansky, Gabe Kaplan ja Humberto Brenes. Cernuto oli lopulta neljäs Don Holtin voittamassa turnauksessa ansaiten 26 950 dollaria.
Muut pokerisaavutukset.
Cernuto voitti Wienissä järjestetyn kolmannen World Heads-Up Poker Championship -turnauksen vuonna 2003. Ykköspalkinto oli 60 000 euroa. World Poker Tourilla (WPT) hän on ollut finaalipöydässä kerran: John Galen voittamassa tammikuussa 2005 järjestetyssä PokerStarsin Caribbean Poker Adventure -turnauksessa neljäs.
Elokuussa 2007 Cernuton pokeriuran turnausansiot ylittivät 4,2 miljoonaa dollaria.
Blackjack.
Cernuto on pelannut blackjackia Ultimate Blackjack Tourilla.
Aaron Burr

Aaron Burr, Jr. (6. helmikuuta 1756 – 14. syyskuuta 1836) oli demokraattis-republikaaninen poliitikko, joka toimi Yhdysvaltain kolmantena varapresidenttinä 1801–1805. 
Vallankumoussodan aikaan Burr otti osaa kenraali Benedict Arnoldin sotaretkeen Kanadaan 1775.
Burr oli yksi Yhdysvaltain demokraattis-republikaanisen puolueen perustajista. Hän oli Yhdysvaltain kongressin senaattori vuosina 1791–1797 ja osallistui Yhdysvaltain presidentinvaaleihin 1800. Hän nousi Thomas Jeffersonin varapresidentiksi. 1799 hän perusti Bank of the Manhattan Companyn, josta nykyinen pankkijätti JP Morgan Chase katsoo historiansa alkaneen.
Burr pyrki epäonnistuneesti New Yorkin kuvernööriksi 1804. Hän tappoi Alexander Hamiltonin kaksintaistelussa saman vuoden heinäkuussa Weehawkenissa New Jerseyssä. Burria syytettiin murhasta, ja hän pakeni etelään.
Vuonna 1807 Burria syytettiin maanpetoksesta. Syytteen mukaan hän oli suunnitellut hyökkäystä Espanjan siirtokuntaan Meksikoon; joidenkin väitteiden mukaan hän suunnitteli Yhdysvaltain läntisten osavaltioiden valtausta perustaakseen oman valtakuntansa.
Burr vapautettiin maanpetossyytteistä. Hän vietti aikaa Euroopassa ennen palaamistaan Yhdysvaltoihin vuonna 1812. Hän kuoli Staten Islandilla 1836.
Tom Gibis

Thomas Wayne Gibis (s. 22. elokuuta 1964 West St. Paul, Minnesota, Yhdysvallat) on yhdysvaltalainen ääninäyttelijä. Hän on ääninäytellyt muun muassa Shikamaru Naran roolissa Naruto-animesarjassa. Gibis esiintyi Anime Expo 2006:lla yhdessä useiden muiden Naruton ääninäyttelijöiden kanssa, vaikka hänen kätensä oli murtunut.
Gibis aloitti näyttelemisen televisiossa vuonna 1996 ja on useimmiten tehnyt pieniä elokuvarooleja. Ääninäyttelemisen pariin hän päätyi vuonna 2000 tehdessään ensimmäisen ääniroolinsa Digimon Zero Two -animesarjaan.
Gibis opiskeli näyttelemistä ja ohjaamista Mankatossa Minnesotan yliopistossa, josta hän valmistui 1987.
George Clinton (poliitikko)

George Clinton (26. heinäkuuta 1739 – 20. huhtikuuta 1812) oli yhdysvaltalainen lakimies ja poliitikko.
Clintonin vanhemmat olivat irlantilaislähtöisiä presbyteerejä, jotka asettuivat New Yorkin Ulsteriin.
Clinton taisteli Britannian armeijassa Ranskan–Intian sodassa vuodesta 1757 alkaen. Sodan jälkeen hän opiskeli lakia ja pääsi jo vuonna 1765 piirisyyttäjäksi.
Clinton toimi Yhdysvaltain varapresidenttinä vuodet 1805–1812. Hän oli virassa sekä Thomas Jeffersonin että James Madisonin kausilla. Clinton oli lisäksi New Yorkin osavaltion ensimmäinen (1777–1795) ja kolmas (1801–1804) kuvernööri.
Clinton menehtyi Washingtonissa vuonna 1812 ensimmäisenä kesken kautensa kuolleena Yhdysvaltain varapresidenttinä. 
Clinton oli 7. helmikuuta 1770 lähtien naimisissa Sarah Cornelia Tappenin kanssa. Pari sai useita lapsia.
UKK-reitti

UKK-reitti eli UKK-vaellusreitti on valtakunnallinen vaellusreitti, joka on nimetty presidentti Urho Kaleva Kekkosen, innokkaan kuntoliikkujan ja liikunnan puolestapuhujan, mukaan. Reitti kulkee Pohjois-Karjalan, Kainuun, Pohjois-Pohjanmaan ja Lapin alueella. Sen päätepisteet ovat etelässä Lieksan Kolilla ja pohjoisessa Savukosken Tulppiossa. Urho Kekkonen vaelsi reitin vuonna 1957.
Reitin kunto vaihtelee paikkakuntakohtaisesti. Reitti voi edetä tietä tai hyvää polkua pitkin, tai reitti voi näkyä pelkästään maalimerkintöinä puunrungoissa tai olla vain jälki kartalla. 
Vaellusreittiin kuuluu esimerkiksi osia vanhasta karjalaisesta kauppatiestä. 
UKK-reitti kuuluu Euroopan kauko­vaellus­reitti E10:een, joka alkaa Nuorgamista ja päättyy Espanjan Tarifaan ja E6:een, joka kulkee Kilpisjärveltä Kreikan Alexandroúpoliin.
Reitti kulkee seuraavien kuntien alueella: 
Savukoski, Salla, Posio, Taivalkoski, Pudasjärvi, Puolanka, Hyrynsalmi, Ristijärvi, Kuhmo, Sotkamo, Nurmes, Juuka ja Lieksa.
Paasi

Paasi voi tarkoittaa seuraavia:
Kirjoitusasultaan samantapainen sana:
Elbridge Gerry

Elbridge Thomas Gerry (17. heinäkuuta 1744 – 23. marraskuuta 1814) oli yhdysvaltalainen valtiomies ja maansa viides varapresidentti vuodesta 1813 kuolemaansa.
Gerry syntyi Massachusettsissa. Hän oli yksi Yhdysvaltain itsenäisyysjulistuksen allekirjoittajista vuonna 1776. 
Gerry kuului demokraattis-republikaaniseen puolueeseen ja oli useasti ehdolla Massachusettsin kuvernööriksi, joksi hän pääsi ensi kertaa 1810. 
Gerry valittiin James Madisonin varapresidentiksi vuonna 1813. Hän kuitenkin kuoli kesken kautensa Washingtonissa.
Gerryn mukaan on nimetty käsite gerrymandering, joka tarkoittaa kyseenalaista vaalipiirien rajojen muuttelua oman puolueen menestyksen varmistamiseksi vaaleissa. Hänen väitettiin harrastaneen tätä kuvernöörikautenaan.
Joe Bartholdi Jr

Joseph "Joe" N. Bartholdi Jr (s. 1980 Kalifornia) on yhdysvaltalainen pokeriammattilainen. Hän asuu Las Vegasissa, Nevadassa.
Bartholdi muutti 18-vuotiaana Las Vegasiin pokerijakajana työskennelleen isänsä mukana. Hän alkoi pelata alaikäisenä, aluksi keskittyen avopokeriin ja myöhemmin texas hold 'emiin. Bartholdi aloitti ammattilaisena 21-vuotiaana, mutta hävisi suuren osan voitoistaan huonon rahavarojensa hallinnan takia. Hän alkoi pelata blackjackia ja lopulta työskenteli jakajana.
Vuonna 2004 Bartholdi nosti pelivaransa 50 dollarin bonuksesta aina 250 000 dollariin asti, mutta hävisi jälleen kaiken. Vuonna 2005 Joe Cassidy maksoi Bartholdin sisään moniin World Series of Pokerin turnauksiin. 1 500 dollarin no limit hold'em -turnauksessa Bartholdi oli viides ja voitti 71 445 dollaria. Bartholdi voitti myös yhden turnauksen Ultimate Poker Challengen toisella tuotantokaudella.
Huhtikuussa 2006 Bartholdi voitti World Poker Tour -kauden päättäneen World Championship -turnauksen. Voitostaan Bartholdi sai siihen mennessä kaikkien aikojen suurimman WPT:ssä maksetun palkkion, 3 760 165 dollaria. Viikkoa myöhemmin hän oli viides World Poker Tour Battle of Champions IV -turnauksessa.
Huhtikuussa 2007 Bartholdin pokeriuran turnausansiot ylittivät neljä miljoonaa dollaria.
Tykkitorni

Tykkitorni on panssarilevyillä suojattu erillinen rakennelma, johon voidaan sijoittaa erilaisia ja -kokoisia tykkejä. 
Tavallisimmin tykkitorni on valettu tai valmistettu panssariteräksestä tehdyistä levyistä, jotka on usein asennettu kaltevuuskulmaan, jotta osuvat ammukset kimpoaisivat sivuun. Tykkejä voi olla useita, tavallisin määrä on yhdestä kahteen. 
Tärkeä ominaisuus on se, että tykkitornia voidaan kääntää erityisen kääntölaitteen avulla vaakasuunnassa. Tämä lisää sen käyttökelpoisuutta olennaisesti kasemattiin verrattuna. Laivoissa siirryttiin jo 1800-luvulla kasemateista tykkitorneihin: kannelle asennettuihin tykkitorneihin voitiin asentaa suurempia tykkejä vaarantamatta aluksen vakautta kuin kyljissä oleviin kasematteihin. 
Tässä kohdin käsitykset vaihtelivat oikeastaan valtioittain, mutta tykkitornin ylivertaisuus tuli tositilanteissa ilmi niin selkeästi, että sen läpimurto oli lopulta muotoseikka. 
Myös panssarivaunuissa tykkitorni syrjäytti jo ensimmäisen maailmansodan aikana alkuperäisen kylkeen asennetun kasematin; vaunun liikkuvuus ja tasapaino paranivat olennaisesti ja painopistekohdalle sijoitettu tykki saattoi olla suurempi kuin alkuperäinen. 
Suomalaiset ovat yhdistäneet panssarivaunut ja rannikkotykistön: eräs nykyisen rannikkopuolustuksen merkittävimpiä aseita on 100 mm tornikanuuna, joka on oikeastaan Venäjältä ostettu T-55-panssarivaunun tykkitorni; tornit ostettiin suoraan tehtaalta ilman vaunuosaa ja asennettiin kallioon louhitun bunkkerin päälle. Järjestelmä on osoittautunut käyttökelpoiseksi. 
Suomessa on lisäksi säilynyt eräs maailman harvoista 305 mm kaksoistykkitorneista; se on sijoitettu Kuivasaareen Helsingin edustalle ja tasavuosi-itsenäisyyspäivinä sillä ammutaan kunnialaukauksia. 
Maalle, tavallisimmin rannikkotykistöön, sijoitetuissa tykkitorneissa on yleensä oma itsenäinen varastotilansa ja tarvittaessa myös varavoimanlähde, jotta yksikkö toimii myös päävirran katketessa.
The Great Giana Sisters

The Great Giana Sisters on Time Warp Productionsin kehittämä ja Rainbow Artsin julkaisema tasohyppelypeli. Peli on julkaistu vuonna Amigalle, Amstrad CPC:lle, Atari ST:lle ja Commodore 64:lle. Commodore 64 -version introssa pelin nimeksi mainitaan "The Great Gianna Sisters". 
Kehitys ja julkaisu.
Pelin grafiikasta vastasi Manfred Trenz ja pelin toinen suunnittelija sekä sen ohjelmoija oli Armin Gessert. Musiikin sävelsi Chris Hülsbeck.
"The Great Giana Sisters" muistuttaa vahvasti Nintendon "Super Mario Bros." -peliä. Commodore 64 -version kannessa oli jopa Nintendon peliä pilkkaava lause "The brothers are history" (). 
Yrityksen johto halusi pelin muistuttavan mahdollisimman paljon "Super Mariota", mutta Trenz teki erilaisen visuaalisen ilmeen ja keksi omia. Pelimekaniikassa Marion kasvamisen sijaan pelihahmolle annettiin piikkitukka ja koko pysyi samana kuin muutenkin.
Vahvistamattoman huhun mukaan Nintendon uhattua Rainbow Artsia oikeustoimilla Rainbow Arts veti "The Great Giana Sistersin" myynnistä pian sen julkaisun jälkeen ja peruutti lisäksi ZX Spectrumille suunnitellun version julkaisemisen.
Alkuperäiset kopiot pelistä ovat nykyään korkeissa hinnoissa keräilijöiden keskuudessa. Huolimatta pelin huonosta saatavuudesta videopelimarkkinoilla pelin luvaton kopiominen on vienyt sen nopeasti kulttimaineeseen. Krakkerit ovat myös muuntaneet pelin spritejä luodakseen Commodore 64:lle "ad hoc" -version "Super Mario Bros." -pelistä.
Tarina.
Kaksi sisarta nukahtaa ja herää unimaailmassa, jossa heidän täytyy voittaa esteitä, vihollisia ja kerätä jalokiviä kulkiessaan eri tasoilla. Lopulta he kohtaavat pahan lohikäärmeen, jota vastaan he taistelevat ja keräävät timantin, joka avaa portin takaisin todelliseen maailmaan.
Musiikki.
"The Great Giana Sistersin" tunnusmusiikki on hyvin tunnettu chiptune-musiikin harrastajien piireissä ja erityisesti SID-fanien keskuudessa. Valintaruudun musiikkia on soitettu chiptune-musiikkiin erikoistuneilla nettiradioasemilla. Pelin musiikkia on myös esitetty täyden orkesterin voimin kolmannessa "Symphonic Game Music Concertissa" vuonna 2005. Lisäksi ruotsalaisen Machinae Supremacy -yhtyeen "The Great Gianna Sisters" -kappale on cover-kappale pelin teemamusiikista.
Seuraajat.
Vuonna 2005 pelistä julkaistiin matkapuhelinversio nimeltään "Armin Gessert's Giana Sisters". Sittemmin myös Nintendo DS:lle on julkaistu uudelleenlämmitelty versio vanhasta klassikosta nimellä "Giana Sisters DS".
Vuonna 2012 Black Forest Games julkaisi samaa nimeä kantavan pelin ' ja myöhemmin sen jatko-osat ' sekä "".
Vastaanotto.
Pelin Commodore 64 -versio on saanut "Commodore User" -lehden arvostelussa arvosanaksi 8/10.
Dominique Dunne

Dominique Dunne (23. marraskuuta 1959 Santa Monica, Kalifornia Yhdysvallat – 4. marraskuuta 1982) oli yhdysvaltalainen näyttelijä, joka tunnetaan roolistaan Dana Freelinginä elokuvassa "Poltergeist" (1982).
Dunne vietti vuoden Italiassa ennen kuin sai töitä Los Angelesista. Dunne sai pieniä rooleja useista yhdysvaltalaisista televisiosarjoista ennen "Poltergeistia" 1982.
Dunne alkoi vuonna 1982 seurustella losangeleslaisen Ma Maison -ravintolan kokin John Thomas Sweeneyn kanssa. Suhde päättyi pian, ja Sweeney kuristi näyttelijää, joka kuoli muutaman päivän kuluttua sairaalassa. Hän oli 22-vuotias. Sweeney sai vankeusrangaistuksen taposta ja oli vankilassa noin kolme ja puoli vuotta.
Strutsit

Strutsit (Struthionidae) on lintuheimo, johon kuuluu yksi suku, strutsit ("Struthio"). Sukuun kuuluu kaksi lajia: strutsi ("Struthio camelus") sekä somalianstrutsi ("Struthio molybdophanes"). Osa tutkijoista pitää jälkimmäistä kuitenkin ensin mainitun alalajina ("Struthio camelus molybdophanes"), osa erillisenä lajina.
Frode Andresen

Frode Andresen (s. 9. syyskuuta 1973 Rotterdam, Alankomaat) on norjalainen uransa lopettanut ampumahiihtäjä. Hän on olympiavoittaja ja maailmanmestari.
Andresen syntyi Rotterdamissa ja vietti yhteensä vuoden elämästään Kapkaupungissa Etelä-Afrikassa, Lagosissa Nigeriassa ja Nairobissa Keniassa.
Frode Andresen aloitti ampumahiihtouransa vuonna 1985. Hän on osallistunut kolmiin olympialaisiin, kolmiintoista maailmanmestaruuskisoihin ja hiihtänyt maailmancupia kaudesta 1992–1993 lähtien. Hänellä on maailmancupin osakilpailuista 15 ykkössijaa, 15 kakkossijaa ja 17 kolmossijaa.
Andresen on kilpaillut myös maastohiihdon maailmancupissa parhaana saavutuksenaan 8. sija Holmenkollenin kisojen 50 kilometrin vapaan hiihtotavan kilpailussa maaliskuussa 2008.
Andresen on naimisissa ampumahiihtäjä Gunn Margit Andreassenin kanssa ja heillä oli vuonna 2004 syntynyt David-niminen poika, joka kuitenkin kuoli yllättäen, ilmeisesti epilepsiakohtaukseen, uudenvuodenpäivänä 2018.
Vasili Žukovski

Vasili Andrejevitš Žukovski (; 9. helmikuuta 1783 Mišenskoje, Tulan kuvernementti, Venäjän keisarikunta – 24. huhtikuuta 1852 Baden-Baden, Saksa) oli venäläinen runoilija ja merkittävin varhaisen romantiikan kirjailijoista. Hän oli ensimmäinen kansallisesti tunnustettu venäläinen romantikko.
Suku ja koulutus.
Žukovski oli venäläisen maanomistajan Afanasi Buninin ja tämän sotavangiksi joutuneen turkkilaisen rakastajattaren avioton lapsi, ja hän sai nimensä kummisedältään. Nuorena hän opiskeli Moskovan yliopiston sisäoppilaitoksessa, jossa sai vaikutteita vapaamuurareilta, englantilaisesta sentimentalismista ja Sturm und Drang -liikkeeltä. 
Kirjallinen ura.
Vuonna 1802 Žukovski julkaisi "Vestnik Jevropy" (ven. Вестник Европы, "Eurooppalainen sanansaattaja") -lehdessä vapaan käännöksen Thomas Grayn vuonna 1751 kirjoitetusta runosta "Elegia maalaiskylän kirkkomaalla" (Elegy Written in a Country Church-Yard) nimellä "Selskoje kladbištše" (ven. Сельское кладбище, "Maalaiskalmisto"). Hän käänsi venäjäksi myös Homerosta, Schilleriä, Goethea, Scottia ja Byronia. 
Hänen runokäännöksiään voidaan pitää taiteellisina tulkintoina. Žukovski ei ollut uskollinen kääntäjä ja hän muunteli alkuperäistä tarinaa sekä henkilöiden nimiä vapaasti. Hän korosti käännösten ilmaisevan häntä itseään rehellisesti taiteilijana. Romantiikan kirjailijat kohottivat kääntämisen taiteiden joukkoon. 
Napoleonin tunkeuduttua Venäjälle Žukovski liittyi asevoimien esikuntaan marsalkka Mihail Kutuzovin alaisuuteen. Tuona aikana hän loi isänmaallisia runoelmia mm. vuonna 1812 Borodinon taistelun jälkeen tehdyn Pevest vo stane russkih voinov (ven. Певест во Стане русских воинов, "Laulaja venäläisten soturien leirissä")"," joka sai laajan suosion. Tämä kohensi hänen asemaansa hovissa. Sodan jälkeen hän sanoitti Venäjän kansallislaulun "Bože, Tsarja hranin" (ven. Боже, Царя храни!, ”Jumala, suojele tsaaria!”), Hänestä tuli myös hovin jäsen ja kotiopettaja vuonna 1815, ja hän tutustui Arzamas-seurassa Aleksandr Puškiniin. Liberaali Žukovski toimi myös vuosina 1825–1841 tulevan keisari Aleksanteri II:n kotiopettajana.
Vuonna 1841 Žukovski asettui Saksaan, missä hän nai taiteilijaystävänsä tyttären, 18-vuotiaan Elisabeth Reiternin. Pariskunta sai kaksi lasta. Žukovski kuoli vuonna 1852, ja hänet haudattiin Aleksanteri Nevskin luostariin Pietariin.
Ma-ai

Ma-ai (), joka tarkoittaa japaniksi ”väliä”, on japanilainen budokäsite, jolla luonnehditaan taisteluetäisyyttä vastustajasta.
Jokaisella aseella on oma "ma-ai"nsa, joka saattaa vaihdella tekniikan tai aseen ulottuvuuden mukaan. Ma-ai rakentuu myös jokaiselle ihmiselle hänen taidollisten ja fyysisten ominaisuuksiensa mukaan. Ma-ai voi myös muuttua harjoittelun edistyessä tai loukkaantumisen myötä. Myös aseettomilla taistelutaidolla on oma vaihteleva "ma-ai"nsa. Esimerkiksi karaten potku suoritetään pidemmällä ma-ailla kuin judon heitto.
Etäisyyksien määrittäminen.
Ma-ai jaetaan kolmeen etäisyyteen. 
Ma-ain osatekijät.
Ma-ai itse koostuu seuraavista määreistä:.
Kirjokiivi

Kirjokiivi ("Apteryx haastii", vanh. "Apteryx haasti") on Uudessa-Seelannissa elävä lentokyvytön kiivilintu. Se on suhteellisen yleinen kiivilaji Eteläsaarella. Kirjokiivi ei jäänyt kiinni saalistajien kynsiin yhtä helposti kuin sen pienempi sukulainen pikkukiivi. Kirjokiivi on suurin ja pisin kiivilajeista. Se on suurin piirtein kanan kokoinen. Kiivinaaras painaa noin 3,3 kg ja koiras 2,4 kg. Kirjokiivi etsii ruokaa maasta pitkän ja terävän nokkansa avulla. Sen ravintoa ovat muun muassa madot, marjat ja siemenet. Muiden kiivien tapaan kirjokiivi on pääosin yöeläin.
Kirjokiivejä on jäljellä enää 20 000 yksilöä, ja lähes kaikki elävät Nelsonin lounaisosan vuorisilla alueilla, länsirannikon pohjoisosissa ja Eteläsaaren vuoristoissa. Pieni määrä elää myös Pohjoissaarella
CBGB

CBGB (Country, Bluegrass, and Blues) oli musiikkiklubi Manhattanilla, New Yorkissa. Klubi sijaitsi osoitteessa 315 Bowery. Klubin perusti vuonna 1973 Hilly Kristal.
Klubin tarkoituksena oli alun perin toimia nimensä mukaista musiikkia esittävien yhtyeiden esiintymispaikkana. Se tuli kuitenkin tunnetuksi yhdysvaltalaisten punk-yhtyeiden esiintymispaikkana. Klubilla esiintyneitä ja sitä kautta kuuluisuuteen nousseita yhtyeitä olivat muun muassa Ramones, Patti Smith Group, Television, Mink Deville, The Dead Boys, The Dictators, Richard Hell &amp; the Voidoids, The Cramps, The Fleshtones, Heartbreakers, Suicide, Misfits, Blondie, Talking Heads ja Bad Brains. Ensimmäinen Yhdysvalloissa esiintynyt englantilainen punk-yhtye oli The Damned, joka esiintyi klubilla huhtikuussa 1977.
Klubi suljettiin maailmanlaajuisesta vastalausekampanjasta huolimatta 15. lokakuuta 2006. Syy sulkemiseen oli vuokranantajan halu käyttää tilaa muuhun tarkoitukseen. Viimeisenä viikonloppuna (13.–14. lokakuuta 2006) CBGB:n pääesiintyjänä oli The Dictators. Lauantaina 14. lokakuuta Blondien Debbie Harry ja Chris Stein esiintyivät akustisesti. Viimeinen konsertti CBGB:ssä pidettiin 15. lokakuuta 2006, ja viimeisenä esiintyjänä nähtiin Patti Smith. CBGB Fashions -niminen liike myy vielä klubiin liittyviä vaatteita ja muita oheistuotteita.
Hilly Kristal oli aikeissa avata uuden CBGB-nimisen klubin Las Vegasiin vuoden 2007 aikana. Ideana oli ottaa vanhan klubin tiloista mukaan mahdollisimman paljon irtaimistoa, jotta alkuperäinen CBGB:n henki olisi säilynyt edelleen. Kristal kuoli elokuussa 2007.
Katso myös.
Hilly Kristal
Hope (Swallow the Sunin albumi)

Hope on Swallow the Sunin kolmas albumi. Se julkaistiin Spinefarmin kautta 7. helmikuuta 2007. Albumi nauhoitettiin syys- ja lokakuun aikana vuonna 2006 Seawolf-studioilla, Helsingissä. Nauhoittamisesta ja miksaamisesta vastasi Sami Kokko. Albumi nousi Suomen virallisen listan kolmannelle sijalle, ja se pysyi listalla yhteensä kolme viikkoa.
Kappaleessa "The Justice of Suffering" vierailee Katatonia-yhtyeen laulaja Jonas Renkse. Kappaleesta "Don't Fall Asleep" julkaistiin single, joka sijoittui Suomen singlelistalla parhaimmillaan sijalle kolme. Kappaleesta kuvatun musiikkivideon ohjasi paremmin Stam1na-yhtyeen laulaja-kitaristina tunnettu Antti Hyyrynen. Singlen toinen kappale "These Low Lands", joka päätyi myös albumin digipak-painoksen bonuskappaleeksi, on englanninkielinen cover-versio Timo Rautiainen &amp; Trio Niskalaukauksen "Alavilla mailla" -kappaleesta, ja kappaleessa vierailee Amorphiksen laulaja Tomi Joutsen.
Myös kappaleesta "Doomed to Walk the Earth" on tehty musiikkivideo.
Kappaleet.
Digipakin bonuskappale
Esko Jalkanen

Esko Sakari Jalkanen (5. kesäkuuta 1921 Laukaa – 5. elokuuta 2007) oli suomalainen kirjailija, metsänhoitaja, puutarhuri ja Luonnonvoimat ry -nimisen new age -yhdistyksen perustaja.
Jalkanen toimi kauppapuutarhurina Lievestuoreella ja oli jo varhain kiinnostunut luonnonmukaisesta viljelystä. Hän tuli tunnetuksi henkimaailman asioita ja luontoa käsittelevistä kirjoistaan. Hänen teoksistaan välittyvässä todellisuuskäsityksessä ihminen jaetaan fyysisestä, eteerisestä, astraalisesta, mentaalisesta, buddhisesta ja muista vielä korkeammista tasoista koostuvaksi kokonaisuudeksi. Eteeristä tasoa Jalkanen kutsuu teoksissaan eetteritasoksi.
Pikku naisia

Pikku naisia () on Louisa May Alcottin romaani neljästä sisaruksesta ja heidän elämästään 1860-luvun Yhdysvalloissa. Teos ilmestyi Yhdysvalloissa kaksiosaisena vuosina 1868 ja 1869. Yksiosaisena se julkaistiin ensimmäisen kerran vuonna 1880.
"Pikku naisia" on tyttökirjallisuuden klassikko, joka on käännetty monille eri kielille. Romaani perustuu Alcottin omaan lapsuuteen Bostonin lähistöllä. "Pikku naisten" Jo kuvaa kirjailijaa itseään. Kirjasta on ilmestynyt useita elokuvaversioita, muun muassa vuosina 1918, 1933, 1949, 1978, 1994 ja 2019.
Kirjan jatko-osia ovat "Pikku miehiä" ja "Plumfieldin pojat". Suomessa teos julkaistiin kahdessa osassa, joista jälkimmäisen nimi oli "Viimevuotiset ystävämme". Kaikkiaan romaani on suomennettu kolme kertaa. Vuonna 1961 julkaistun Kynäbaari Oy:n version levittäminen kiellettiin korkeimman oikeuden päätöksellä vuonna 1967.
Juoni.
"Pikku naisia" kertoo Marchin perheen neljän tytön vuodesta noin 1860-1865 isän olessa pappina rintamalla Yhdysvaltain sisällissodassa. Perheen äiti on järkevä ja lempeä nainen, joka auttaa tyttäriään selviämään vuodesta ja pääsemään ylitse omista huonoista puolistaan.
Kirjan alussa Jo, perheen rasavilli, tutustuu naapurissa asuvaan rikkaaseen Laurieen, josta tulee heidän hyvä ystävänsä. Kirjan aikana tytöt joutuvat monenlaisiin kommelluksiin ja joutuvat kokemaan koviakin kolauksia elämässään.
"Pikku naisia" sisältää lukuisia viittauksia John Bunyanin "Kristityn vaellukseen".
Pikkukiivi

Pikkukiivi ("Apteryx owenii", vanh. "Apteryx oweni") on Uudessa-Seelannissa elävä lentokyvytön kiivilintu. Se on alun perin kotoisin Eteläsaarelta, josta niitä otettiin kiinni 1890-1910 (suojelun takia) ja myöhemmin vapautettiin Uuden-Seelannin pienille saarille. Pikkukiivi on pienin kiivilaji ja se painaa vain yhden kilogramman.
Koska pikkukiivi on pieni lintulaji ja se on lentokyvytön, se olisi helppo saalis kissoille, koirille ja kärpille, mutta se elää saarilla, jossa näitä saalistajia ei ole.
La Cucaracha

La cucaracha () on espanjankielinen kansanlaulu, josta tuli suosittu Meksikon vallankumouksen aikana 1910-luvulla. Siitä on kuitenkin mainintoja jo vuodelta 1883, jolloin Francísco Rodríguez esittelee sen sanoituksia teoksessa "Cantos populares españoles". 
Laulun sanoitus suosii improvisointia: tarpeen vaatiessa tekstissä mainittu marihuana ("marihuana que fumar") voidaan vaihtaa limonadiksi ("limonada que tomar") tai näkökulma on anatominen: torakalta puuttuvatkin takajalat ("las patitas de atrás"). Vallankumouksen ajan poliittisissa sanoituksissa viitataan muun muassa Pancho Villaan ja Emiliano Zapataan.
Sanat.
Laulun sanoista on olemassa useita versioita. Yksi yleisimmistä on seuraava:
La cucaracha, la cucaracha &lt;br&gt; 
Ya no puede caminar &lt;br&gt; 
Porque no tiene, porque le falta &lt;br&gt; 
Marihuana que fumar. &lt;br&gt;
Säkeet tarkoittavat suomeksi:&lt;br&gt;
"Torakka, torakka"&lt;br&gt;
"se ei enää kävele"&lt;br&gt;
"koska siltä puuttuu, koska sill' ei oo"&lt;br&gt;
"marihuanata jota polttaa"&lt;br&gt;
Sanojen merkitys viittaa siihen, että "cucaracha" oli myös marihuanasta tai marihuana-sätkän tumpista käytetty slangisana.
Toinen versio kuuluu:
La cucaracha, la cucaracha &lt;br&gt; 
Ya no puede caminar &lt;br&gt;
Porque le falta, porque le falta &lt;br&gt; 
una pata para caminar. &lt;br&gt;
Eräissä versioissa lauletaan turhanpäiväisistä...
Mi vecina de enfrente &lt;br&gt;
Se llamaba Doña Clara, &lt;br&gt;
Y si no había muerte &lt;br&gt;
Es probable se llamara. &lt;br&gt;
... toisissa aiheena taas on rakkaus
Cuando uno quiere a una &lt;br&gt;
Y esta una no lo quiere, &lt;br&gt;
Es lo mismo como si un calvo &lt;br&gt;
En calle encuetre un peine. &lt;br&gt;
Meksikon vallankumouksen aikana tehtiin myös poliittisia versioita.
En el norte viva Villa &lt;br&gt;
En el sur viva Zapata &lt;br&gt;
Lo que quiero es venganza &lt;br&gt;
Por la muerte de Madero. &lt;br&gt;
Francísco Rodríguezin 1883 julkaisemassa kirjassa 'Cantos populares españoles' listataan useita versioita 'La cucarachasta', jotka olisivat Reconquistan ajoilta.
De la patillas de un moro &lt;br&gt;
tengo que hacer una escoba, &lt;br&gt;
para que barra el cuartel &lt;br&gt;
la infantería española. &lt;br&gt;
Messier 39

Messier 39 (M39, NGC 7092) on Joutsenen tähdistössä sijaitseva avoin tähtijoukko, jonka Charles Messier löysi vuonna 1764. Se sijaitsee noin 800 valovuoden etäisyydellä Maasta.
Messier 39 sijaitsee 9 astetta itään ja hieman pohjoiseen Joutsenen tähdistön Denebstä. Sen pystyy havaitsemaan paljain silmin, ja 7x50 suuretavilla kiikareilla näkyy kirkkaiden tähtien muodostama kolmio jonka sisällä noin 25 himmeämpää tähteä.
PASGT

PASGT ("Personnel Armor System for Ground Troops") oli Yhdysvaltain armeijan käyttämä henkilökohtainen suojavarustus 1980-luvulta noin vuoteen 2004, jolloin suojaliivin korvasi Interceptor Body Armor ja kypärän Modular Integrated Communications Helmet (MICH) tunnettu myös Advanced Combat Helmet (ACH). Merijalkaväen PASGT-kypärät korvattiin LightWeight Helmet (LWH) kypärillä. PASGT-järjestelmään sisältyy "PASGT"-liivit ja "PASGT"-kypärä. Järjestelmää on kritisoitu siitä että sen korkeakauluksinen liivi työntää kypärää eteenpäin kun polvistuu, jonka seurauksena kypärän "lippa" tulee silmien eteen.
Eddie Rips Up the World Tour

Eddie Rips Up the World Tour oli heavy metal -yhtye Iron Maidenin kiertue vuonna 2005. Kiertua perustui vuonna 2005 julkaistuun The Early Days DVD:hen, kiertueella ei soitettu yhtään 22 vuotta nuorempaa kappaletta. Yhtye vieraili Suomessa 6. ja 7. heinäkuuta Helsingin Hartwall Areenassa. Kaksi päivää Suomen keikkojen jälkeen Iron Maiden esiintyi Göteborgin Ullevi-stadionilla 56 000 katsojan edessä. Konsertti esitettiin muun muassa Ruotsin ja Suomen televisiossa.
Settilista.
Yhtye soitti myös kiertueen avauskonsertissa Tšekin Prahassa "Charlotte the Harlot" -kappaleen mutta pudotti sen pois setistä sen jälkeen.
RD-170 (rakettimoottori)

RD-170 on venäläinen nestemäistä ajoainetta käyttävä rakettimoottori. Se on maailman voimakkain nesterakettimoottori. Siinä on neljä palokammiota ja suutinta. Se polttaa RP-1 kerosiinia ja nestehappea. RD-170 moottoria käytettiin raskaan Energija-kantoraketin neljässä lisäraketissa vuosina 1987 ja 1988. 
Siitä edelleen kehitettä RD-171 mallia käytetään Zenit-kantoraketeissa. Siitä on kehitetty kaksikammioinen versio RD-180 Atlas V-kantorakettiin. Myös yksikammioinen RD-191 on kehitteillä uuteen Angara-rakettiperheeseen.
The Wicked

The Wicked on suomalainen metallimusiikkiyhtye. Yhtye on tunnettu erikoisesta musiikkityylistään, yhtyeen kappaleissa yhdistellään muun muassa konemusiikkia, black metallia ja elokuvamusiikkia. Tämä yhdistely johtuu muun muassa siitä, että yhtyeen jäsenten musiikkimaut ovat erilaisia, mutta he kaikki kuuntelevat soundtrackeja. Yhtyeen musiikin olisi tarkoitus muodostaa kuulijan mielessä kuvitteellinen elokuva, jonka soundtrackiksi yhtyeen musiikki sopii. 
Tärkeiksi inspiraation lähteiksi yhtyeelle ovat olleet unet sekä Tim Burtonin elokuvat. Erikoisen musiikkityylin vuoksi The Wicked on saanut ristiriitaista palautetta levyarvosteluissa: joko musiikkia on solvattu järjettömäksi, tai sitten sitä on kehuttu neroudeksi.
The Wickedin ensimmäisen albumin, "For Theirs is the Flesh"in, tekemiseen kului kolme vuotta, ja toisen albumin, "Sonic Scriptures of the End Times / Songs to Have Your Nightmares With"in tekemiseen meni melkein yksi kokonainen vuosi. Yhtyeellä on tapana laittaa jokaisen albumin loppuun provosoimismielessä bonuskappale.
Molemmilla yhtyeen albumeilla on käytetty paljon sampleja ja erilaisia ääniefektejä, kuten suhinoita ja kilinöitä. Samplet on valittu sen mukaan, mikä on kuulostanut hyvältä. Ensimmäisellä The Wickedin albumilla samplet on valittu sen mukaan, että ne sopivat musiikkikappaleen tarinaan. Toisella albumilla samplet tukevat kappaletta muilla tavoin. Ääniefektit yhtye on tehnyt itse, muun muassa Reason-nimisen ohjelman avulla.
The Wicked ei ole koskaan esiintynyt livenä.
Kivihaka (Vaasa)

Kivihaka () on Vaasan liikealue, joka sijaitsee Asevelikylän ja Metsäkallion läheisyydessä, valtatie 8:n varrella. Alue kuuluu Metsäkallion kaupunginosaan. Kivihaka on muutamassa vuodessa laajentunut kovalla tahdilla suureksi kauppakeskittymäksi. Alueella toimii esimerkiksi K-Citymarket, Gigantti, Stark ja Byggmax monien muiden pienempien liikkeiden ohella. Alueella on valmistunut myös valtatie 8:n ohitustien rakentaminen, mikä vie läpikulkuliikenteen pois viereisen Mustasaaren kunnan keskustaajamasta Sepänkylästä.
Daniel D. Tompkins

Daniel D. Tompkins (21. kesäkuuta 1774 – 11. kesäkuuta 1825) oli yhdysvaltalainen poliitikko ja lakimies sekä maansa kuudes varapresidentti.
Tompkins syntyi New Yorkin osavaltiossa ja valmistui Columbia Collegesta 1795.
Tompkinsista tuli vuonna 1807 kotiosavaltionsa New Yorkin kuvernööri. Hän toimi tässä virassa, kunnes nousi maansa varapresidentiksi 1817. Tompkinsin varapresidenttiyden aikana varsinainen Yhdysvaltain presidentti oli James Monroe. 
Tompkinsin kausi varapresidenttinä päättyi 4. maaliskuuta 1825. Hän kuoli saman vuoden kesäkuussa Staten Islandilla.
Korean tasavallan lippu

Korean tasavallan eli Etelä-Korean lippu () koostuu kolmesta osasta: valkoisesta taustasta, sinipunaisesta taegukista ja neljästä trigrammista. 
Lippu on suunniteltu Qing-dynastian aikana, ja se on virallisesti hyväksytty käyttöön 6. maaliskuuta 1883. Lipun symbolismi on otettu taolaisesta yin-yang -konseptista. Valkoinen tausta symboloi "ihmisten puhtautta". Keskellä oleva taeguk, kiinaksi tàijí, edustaa kaiken alkuperää maailmankaikkeudessa: negatiivinen, sinisenä kuvattu "yin" ja positiivinen, punaisena kuvattu "yang" ovat täydellisessä tasapainossa. 
Neljä mustaa trigrammia ovat vanhasta kiinalaisesta Yijing-kirjasta (koreaksi "Yeok Gyeong"). Trigrammit merkitsevät mm. taivasta (kolme yhtenäistä viivaa), maata (kolme katkoviivaa), tulta (kahden yhtenäisen viivan välissä katkoviiva) ja vettä (kahden katkoviivan välissä yhtenäinen viiva).
Hannibal Hamlin

Hannibal Hamlin (27. elokuuta 1809 Paris Hill, Maine – 4. heinäkuuta 1891 Bangor, Maine) oli yhdysvaltalainen poliitikko, joka toimi useaan otteeseen senaattorina (1848–1857, 1857–1861 ja 1869–1881) sekä Yhdysvaltain varapresidenttinä presidentti Abraham Lincolnin presidenttikaudella.
Hamlin syntyi Mainen osavaltiossa ja aloitti poliittisen uransa Mainen osavaltionkongressin alahuoneessa 1830-luvulla. Hän lähti Mainen edustajainhuoneesta vuonna 1841 ja pääsi toisella yrittämällään vuonna 1843 Yhdysvaltain kongressiin. Hamlin oli uransa alkuvaiheessa demokraatti, mutta hän loikkasi vuonna 1856 republikaanipuolueeseen.
Hamlin oli alkuvuonna 1857 hetken aikaa Mainen kuvernööri, jonka jälkeen hän toimi Yhdysvaltain senaatissa 1857–61. Hamlin oli vuosina 1861–1865 15. Yhdysvaltain varapresidentti Abraham Lincolnin ensimmäisellä presidenttikaudella. Tämän jälkeen Hamlin toimi jälleen senaattorina vuosina 1869–81. Vuosina 1881–1882 Hamlin toimi Yhdysvaltain Espanjan-suurlähettiläänä.
Hamlin kuoli Bangorissa, Mainessa 1891.
Messier 46

Messier 46 (M46, NGC 2437) on Peräkeulan tähdistössä sijaitseva avoin tähtijoukko, jonka Charles Messier löysi vuonna 1771. Se sijaitsee noin 5 400 valovuoden päässä Maasta.
M46 sisältää noin 500 tähteä, joista 150 on magnitudia 13 kirkkaampia. Sen todellinen leveys on noin 30 valovuotta ja näennäinen läpimitta 27 kaariminuuttia. Joukon arvioidaan olevan noin 300 miljoonan vuoden ikäinen.
Planetaarinen sumu NGC 2438 näyttää sijaitsevan kohteen keskellä, mutta se ei todellisuudessa kuulu joukkoon vaan sijaitsee etualalla noin 2 900 valovuoden päässä Maasta.
Hippodameia (Peirithooksen puoliso)

Hippodameia oli kreikkalaisessa mytologiassa lapiittien kuninkaan Peirithooksen puoliso. Heidän hääjuhlissaan kentaurit yrittivät siepata Hippodameian ja muita naispuolisia häävieraita, mutta lapiitit onnistuivat lyömään kentaurit kuninkaansa ja Theseuksen johdolla. Myöhemmin Hippodameia ja Peirithoos saivat pojan nimeltä Polypoites.
Hippodameia muodostuu sanoista "hippos" (hevonen) ja "damazo" (kesyttää) tarkoittaen siten hevosenkesyttäjää.
Charles Simonyi

Charles Simonyi (, 10. syyskuuta 1948 Budapest, Unkari) on unkarilais-yhdysvaltalainen Microsoftin toimisto-ohjelmistojen kehittäjä ja viides avaruusturisti. 
Simonyi syntyi Budapestissä 10. syyskuuta 1948, jolloin hän sai etunimen Károly. Käydessään lukiota Simonyi työskenteli yliopiston tietokonelaboratorion yövahtina. Eräs laboratorion insinööreistä opetti hänet ohjelmoimaan. Hän myi ohjelmistotuotteitaan Unkarin valtiolle jo lukionkäyntinsä aikana. Simonyi hankki työpaikan tanskalaisesta A/S Regnecentralen -yrityksestä vuonna 1966. Hän suoritti Kalifornian yliopiston Berkeleyn kampuksella kandidaatin tutkinnon 1968–1972 pääaineenaan matematiikka. Hän jatkoi opintojaan Stanfordin yliopistossa, josta hänet palkattiin Xerox-yhtiön Palo Alton tutkimuskeskukseen. Simonyi ja Butler Lampson suunnittelivat Xerox Alto -tietokoneelle "Bravo"-ohjelmiston tekstinkäsittelyyn, joka oli ensimmäinen WYSIWYG-tekstinkäsittelyohjelma.
Vuonna 1981 Simonyi lähetti hakemuksen Bill Gatesille. Microsoftilla hän johti Microsoft Wordin ja Microsoft Excelin kehitystyötä. Excel kehittyi Simonyin kehittämästä Multiplan-ohjelmistosta. 
Simonyi toi mukanaan olio-ohjelmoinnin, johon hän oli tottunut Xeroxilla. Hän nimesi ohjelmiensa muuttujat unkarilaisen notaation mukaisesti.
Simonyi lähti Microsoftilta vuonna 2002 perustaen Gregor Kiczalesin kanssa Intentional Software -yhtiön. 
Simonyin lahjoituksella luotiin Tieteen kansantajuistamisen Simonyi-professuuri Oxfordin yliopistolle. Professuuri myönnettiin vuonna 1995 Richard Dawkinsille ja hänen jäätyään eläkkeelle häntä seurasi vuodesta 2008 Marcus du Sautoy. Stanfordin yliopistoon luotiin hänen lahjoituksillaan Opetusinnovaation Charles Simonyi -professuuri. Lisäksi Simonyi on perustanut 50 miljoonan dollarin säätiön, jolla tuetaan Seattlen alueen tiedettä, taidetta ja koulutusta.
Simonyi seurusteli 15 vuotta Martha Stewartin kanssa. Vuonna 2008 he kuitenkin erosivat ja Simonyi nai marraskuussa itseään 32 vuotta nuoremman ruotsalaisen miljonäärintyttären Lisa Persdotterin Göteborgissa.
Avaruusturisti.
Simonyi osti 2006 itselleen matkan Kansainväliselle avaruusasemalle. Simonyi lähti 7. huhtikuuta 2007 Sojuz TMA-10 -avaruuslennolle kahden kosmonautin kanssa ja näin hänestä tuli järjestyksessään viides avaruusturisti ja toinen unkarilainen avaruudessa. Virallisesti hän oli lennolla mukana avaruuslennolle osallistujana. Matkan on arveltu maksaneen noin 25 miljoonaa dollaria. Simonyi palasi kahden viikon avaruusmatkalta Maahan 21. huhtikuuta 2007.
Simonyi halusi matkata avaruuteen toisen kerran, jolloin hän olisi ensimmäinen toisen kerran avaruuslennon tehnyt avaruusturisti. Tämä toteutui 26. maaliskuuta 2009 laukaistulla lennolla Sojuz TMA-14. Simonyi maksoi 13 päivää kestävästä Kansainväliselle avaruusasemalle suuntautuneesta avaruusmatkasta noin 26 miljoonaa euroa. Paluu Maahan tapahtui 8. huhtikuuta 2009 lennolla Sojuz TMA-13.
Nova Zagora

Nova Zagora () on kaupunki Bulgariassa. Kaupungin asukasluku on noin 39 000.
Nova Zagora sijaitsee Plovdiv–Burgas-rautatien ja Sofiasta Burgasiin kulkevan Traakian moottoritien varrella.
Gone (Entwinen albumi)

Gone on Entwinen toinen studioalbumi, joka julkaistiin 22. tammikuuta 2001. Albumi nauhoitettiin ja miksattiin Astia A-Studiossa syys-lokakuussa 2000. Levyn julkaisi Spikefarm Records. 
Albumi nousi Suomen virallisen listan sijalle 18.
Kappaleet.
Kaikki kappaleet säveltänyt Tom Mikkola &amp; Entwine sekä sanoittanut Mika Tauriainen, ellei toisin mainittu.